বিএনপি চেয়ারপারসন খালেদা জিয়ার বড় ছেলে তারেক রহমানের বিরুদ্ধে দায়ের অর্থ পাচার মামলার অভিযোগ আমলে নেয়ার বিরুদ্ধে দায়ের করা রিভিশন আবেদন উত্থাপিত হয়নি মর্মে খারিজ করে  দিয়েছে হাইকোর্ট। তারেক রহমানের আবেদনের পরিপ্রেক্ষিতে বিচারপতি এ কে এম ফজলুর রহমান ও বিচারপতি শেখ মো. জাকির হোসেনের সমন্বয়ে গঠিত হাইকোর্ট বেঞ্চ গতকাল মঙ্গলবার এ আদেশ দেয়।  আদেশের পর দুর্নীতি দমন কমিশনের (দুদক) আইনজীবী খুরশিদ আলম খান সাংবাদিকদের জানান, বিচারিক আদালত মামলা আমলে নেয়ার বিরুদ্ধে তারেক রহমান হাইকোর্টে একটি আবেদন (রিভিশন) করেছিলেন। কিন্তু তারেক রহমানের আইনজীবীরা    মামলাটি এখন আর চালাতে চান না। এ পরিপ্রেক্ষিতে আদালত তা উত্থাপিত হয়নি (নটপ্রেস রিজেক্টেড) মর্মে খারিজ করে দিয়েছে। এখন  বিচারিক আদালতে মামলার কার্যক্রম চলতে কোনো বাধা নেই।  আগামী ২৫ জুলাই বিচারিক আদালতে তারেক রহমানের হাজির হওয়ার জন্য দিন ধার্য রয়েছে। ওই দিন তিনি হাজির না হলে তাকে পলাতক দেখিয়ে মামলার অভিযোগ গঠন করা হবে বলেও জানান দুদকের আইনজীবী। তারেক রহমানের পক্ষে আইনজীবী ছিলেন ব্যারিস্টার মওদুদ আহমদ, অ্যাডভোকেট খন্দকার মাহবুব হোসেন, ব্যারিস্টার মাহবুব উদ্দিন খোকন, ব্যারিস্টার বদরুদ্দোজা বাদল প্রমুখ।  ২০০৯ সালের ২৬ অক্টোবর রাজধানীর ক্যান্টনমেন্ট থানায় তারেক ও তার ঘনিষ্ঠ সহযোগী ব্যবসায়ী গিয়াস উদ্দিন আল মামুনের  বিরুদ্ধে অর্থ পাচারের অভিযোগে দুকক মামলাটি দায়ের করে। মামলার এজাহারে বলা হয়, গিয়াস উদ্দিন আল মামুন ২০০৩ থেকে ২০০৭ সাল পর্যন্ত বিভিন্ন সময়ে বাংলাদেশ থেকে ২১ কোটি ৩৪ লাখ ৮০ হাজার টাকা সিঙ্গাপুরে পাচার করেন। টঙ্গীতে ৮০ মেগাওয়াট বিদ্যুৎ স্টেশন স্থাপনের কাজ পাইয়ে দেয়ার নামে ঠিকাদারি প্রতিষ্ঠান নির্মাণ ইন্টারন্যাশনালের মালিক খাদিজা ইসলামের কাছ থেকে ঘুষ হিসেবে ওই টাকা আদায় করেন। ঠিকাদারি কাজটি পাইয়ে দিতে তৎকলীন প্রধানমন্ত্রী খালেদা জিয়ার ছেলে তারেক রহমান সার্বিক ব্যবস্থা করে দেন এবং ওই ঘুষের ভাগ নেন বলে অভিযোগে উল্লেখ  করা হয়। পরে দুদক এ অভিযোগের প্রাথমিক সত্যতা পেয়ে ২০১০ সালের ৫ জুলাই তারেক ও মামুনের বিরুদ্ধে ২০ কোটি ৪১ লাখ ৮৪৩ টাকা পাচারের অভিযোগে অভিযোগপত্র দাখিল করেন। বর্তমানে মামলাটি বিচারিক আদালতে বিচারাধীন ও তারেক রহমানের বিরুদ্ধে অভিযোগ গঠনের পর্যায়ে রয়েছে।